**SÄHKÖHERKÄT ry LAUSUNTO**

**Uudenmaantie 30A 4**

**0410 JÄRVENPÄÄ 20.12.2016**

[**www.sahkoherkat.fi**](http://www.sahkoherkat.fi)

Liikenne- ja viestintäministeriölle

**LAUSUNTO LUONNOKSESTA HALLITUKSEN ESITYKSEKSI**

**YLEISRADIO OY:STÄ ANNETUN LAIN MUUTTAMISESTA**

**Viitenumero LVM/1487/03/2016**

Esitämme lausuntona otsikossa mainitusta asiasta seuraavaa:

Viittaamme yhdistyksemme kotisivuihin [www.sahkoherkat.fi](http://www.sahkoherkat.fi), joilta löytyy tietoa sähköherkkyydestä, sähköherkistä ja heidän oireistaan. Sähköherkkien asema on nyky-yhteiskunnassa poikkeuksellisen huono. Lähes ainoa hoitomahdollisuus on sähkömagneettisen altistuksen välttäminen. Se on yhä haastavampaa yhteiskunnassa, joka panostaa langattoman teknologian laajenemiseen. Langatonta viestintää koskevista tieteellisistä tutkimustuloksista monet osoittavat erilaisia haittavaikutuksia. Teknologian käyttöönoton ja riskien välillä vallitsee epäsuhta.

Luonnoksen mukaan lain julkista palvelua koskevan 7 §:n 2 momentin ohjelmatoiminnan erityisiä tehtäviä koskevaan 5. kohtaan lisättäisiin maininnat mm. yhdenvertaisuudesta ja tasa-arvosta. Nykyisessä tekstissä puhutaan vain suvaitsevaisuuden ja monikulttuurisuuden tukemisesta. Ennalleen jäisi sähköherkkienkin kannalta tärkeä maininta huolehtia ohjelmatarjonnassa myös vähemmistö- ja erityisryhmistä.

Yhdenvertaisuuden ja tasa-arvon tukeminen julkisen palvelun ohjelmatoiminnassa on erittäin tärkeätä, kun otetaan huomioon, että nämä oikeudet/tavoitteet eivät tällä hetkellä toteudu. (YLE:n nykyinen ohjelmatarjonta tukee voimakkaasti langattoman teknologian sovellusten esille tuomista ja käyttöönottoa.) Asian havainnollistamiseksi kerromme lyhyesti keskeisiä näkökohtia sähköherkkien elämästä. Kun sähkömagneettisten kenttien/säteilyn välttäminen on tällä hetkellä ainoa keino välttyä oireilta tai niiden pahenemiselta, on sähköherkillä selviytymisessä nykyaikaisessa ympäristössä todella pahoja ongelmia. Pitäisi pystyä välttymään erilaisten tukiasemien, vahvistimien, alueellisten langattomien verkkojen (WLAN), äly- ja matkapuhelimien langattomalta säteilyltä, valaisinten, sähkölaitteiden, -koneiden ja –linjojen matalataajuisilta sähkökentiltä ym. Sopivan asunnon löytämisessä on yleensä erittäin suuria vaikeuksia ja asunnon saneeraus sähköltä edes kohtuullisen suojatuksi on vaikeaa ja kallista. Liikkumismahdollisuudet ovat huonot: riittävän kentättömän auton löytäminen ei ole helppoa eikä useimmissa julkisissa liikennevälineissä pysty matkustamaan vähänkään pitempiä matkoja. Normaali asiointi (kaupat, pankit, viranomaiset) ja nykyisin myös opiskelu on erittäin vaikeaa. Viestintävälineistä useimmat sähköherkät voivat käyttää lankapuhelinta tai siihen verrattavia ratkaisuja (skype, eräät reitittimet ja antennitelakkaratkaisut), matka- ja älypuhelimet ovat monille sähköherkille mahdottomia, samoin tietokoneen käyttö, mikä tekee monista työtehtävistä ylivoimaisia ilman kalliita erityisjärjestelyjä.

Tasa-arvo ja yhdenvertaisuus edellyttävät, kuten luonnoksen lakitekstin 7 §:n 1 momentissa todetaan, ohjelmiston sisältöpalvelujen tuomista jokaisen saataville yhtäläisin ehdoin. Lienee selvää, ettei Yleisradiolle varsinaisesti kuulu ne tekniset ratkaisut, joilla sähköherkät voivat ohjelmaa seurata. Sitä vastoin Yleisradiolle kuuluu mielestämme realistisen tiedon välittäminen sähköherkkyydestä ja langattoman teknologian riskeistä. Realistisella tiedolla tarkoitamme mm. sitä, että sähköherkkien kokemuksen perusteella kiistatta ulkoisesta ärsykkeestä eli erilaisesta sähkömagneettisesta säteilystä aiheutuvia oireita ei asiaankuulumattomasti leimata psyykkisiksi, kuten yhä valitettavan usein tapahtuu. Samoin olisi aihetta tuoda esille myös niitä haittavaikutuksia, joita erilaisella langattomalla sähkömagneettisella säteilyllä viimeaikaisten tutkimustulosten perusteella enenevässä määrin on. Tähän on aihetta sitäkin suuremmalla syyllä, kun ohjelmatoiminnassa on viime aikoina tuotu esille erilaisia langattoman teknologian laitteita ja ratkaisuja kritiikittä ja tavalla, joka lähenee mainontaa.

Jotta yhdenvertaisuus ja tasa-arvo ohjelmatoiminnassa toteutuisivat, olisi mainitsemamme näkökohdat otettava ohjelmien sisällössä huomioon.

Esitysluonnoksen mukaan lakiin lisättäisiin uusi 6 a § siitä, että hallintoneuvosto voi toimintansa tueksi pyytää tarpeellisiksi katsomiltaan asiantuntijoilta lausunnot tai kuulla heitä suullisesti. Perustelutekstin mukaan tämä koskisi vain tilanteita, joissa on kysymys lain uuden 6 § 1 momentin 4. kohdan mukaisesta tehtävästä eli yhtiön strategiasta päättämisestä. Tämä rajoitus ei näy varsinaisen lakitekstin luonnoksessa, jolloin sen perusteella saa käsityksen, että se ehkä koskisi muitakin tehtäviä. Olisiko lakitekstin sisältöä vielä syytä harkita? Sen tulkinnasta riippumatta esitämme joka tapauksessa, että asiantuntijatahoja harkittaessa yhdistyksemme, Sähköherkät ry., otettaisiin huomioon ainakin käsiteltäessä sähköherkkyyttä ja sähköherkkien asemaa, samoin kuin langattoman teknologian vaikutuksia, jolloin myös ihmiselle haitallisten vaikutusten pitäisi mielestämme tulla esille.

**SÄHKÖHERKÄT ry**

Erja Tamminen

varapuheenjohtaja

Järvenpää